आज भी उसी कदर बरकरार है डायरेक्टर अब्बास और मस्तान बर्मावाला की जोड़ी। हमेशा सफेद पोशाक में नजर आने वाली इस डायरेक्टर जोड़ी के नाम अब तक कई सुपरहिट फिल्में दर्ज हैं। ग्लैमर इंडस्ट्री में अक्षय कुमार और शाहरुख खान आज जिस मुकाम पर हैं उन्हें वहां तक पहुंचाने में इस डायरेक्टर जोड़ी का सबसे बडा योगदान है। अक्षय को खिलाड़ी और शाहरुख को बाजीगर इसी जोड़ी ने बनाया। अब जब यही डायरेक्टर जोड़ी अपनी फैमिली के एक स्टार को अपनी इस मेगा बजट फिल्म में लॉन्च कर रही है तो यकीनन इस फिल्म से इनके फैन्स की उम्मीदें और ज्यादा हो जाती हैं। अब्बास बर्मावाला के साहबजादे मुस्तफा इस फिल्म के लीड स्टार तो बने, लेकिन पहली बार इस डायरेक्टर जोड़ी की इस फिल्म की स्क्रिप्ट में इतना दमखम नहीं दिखा कि दर्शक इस फिल्म के साथ बंध पाते। कहानी : हिमाचल प्रदेश के एक शहर के नामी कॉलेज में स्टडी कर रही सारा थापर (किआरा आडवाणी) की मुलाकात एक कार रेस के दौरान रंच (मुस्तफा) से होती है। इस कार रेस में रंच विजेता बनता है। सारा थापर अरबपति बिज़नसमैन (रोनित रॉय) की इकलौती बेटी है। सारा को ऐसे राजुकमार की तलाश है जो उसके लिए कुछ भी करने को तैयार रहे। वहीं, कॉलेज में सारा और उसकी फ्रेंड्स टीम का खास साथी आदित्य (ईशान शंकर) भी दिल ही दिल में सारा को चाहता है। आदि अपने खून ने सारा को लव लेटर लिखता है। एक दिन आदित्य जब सारा से अपने प्यार का इजहार करने आ रहा होता है तभी एक तेज रफ्तार कार उसे कुचल देती है। इस ऐक्सिडेंट में कार सवार और आदित्य दोनों ही मारे जाते हैं। इस हादसे के बाद रंच और सारा की मुलाकातों का सिलसिला बढ़ता है, सारा एक दिन रंच को अपने पिता से मिलवाती है और पिता अपनी बेटी की खुशी चाहते है सो उन्हें इस शादी से कोई ऐतराज नहीं है। कहानी में टिवस्ट् उस वक्त आता है जब मैरिज के बाद रंच और सारा हनीमून के लिए जाते हैं। यहीं पर रंच सारा को अपनी बांहों में भरकर उंचे पहाड़ों के बीच बनी गहरी नदी में फेंक देता है। ऐक्टिंग : फिल्म के लीड किरदार रंच के रोल में मुस्तफा पूरी तरह अनफिट नजर आए। मुस्तफा के ऐक्शन सीन कमजोर हैं तो वहीं उनकी डायलॉग डिलीवरी बेहद खराब है। मुस्तफा अगर ऐक्टिंग की फील्ड में कुछ करना चाहते हैं तो उन्हें पहले ऐक्टिंग की एबीसी सीखनी होगी। कियारा ने अपने किरदार में मेहनत तो की, लेकिन कमजोर स्क्रिप्ट और किरदार के चलते कियारा अपना प्रभाव छोड़ने में नाकामयाब रहीं। न्यूकमर इशान शंकर अपने किरदार में जमे हैं, रोनित रॉय, दिलीप ताहिल, जॉनी लीवर ने बस अपना किरदार निभा भर दिया। निर्देशन : डायरेक्टर जोड़ी ने स्क्रिप्ट को ज्यादा दमदार बनाने की बजाए अपना ज्यादा ध्यान अपनी फिल्म के लिए बेहतरीन लोकेशन को खोजने पर लगा दिया। यही वजह है कि अंत तक फिल्म की लोकेशन और कैमरा वर्क गजब है। डायरेक्टर जोड़ी अपने मिजाज के मुताबिक इस फिल्म में भी बार-बार कहानी में ट्विस्ट और टर्न्स तो जरूर लाए, लेकिन 80-90 के दौर में तो जरूर दर्शक ऐसे टर्निंग पॉइंट से चौक जाते थे, लेकिन अब दर्शक कुछ नया चाहते हैं। अब तो दर्शकों को ऐसे टर्निंग पॉइंट पर हंसी आती है। अपने मिजाज के मुताबिक इस बार भी डायरेक्टर जोड़ी ने कार रेसिंग के लंबे सीन रखे हैं, लेकिन इनमें उतना दमखम नहीं जो आप रेस सीरीज की फिल्मों में देख चुके हैं। इंटरवल के बाद कहानी बेवजह खींची गई है, ऐक्शन सीन में वैसा दमखम नहीं जितना इस डायरेक्टर जोड़ी की पिछली फिल्मों में होता था। लगता है, बेटे को लॉन्च करने की जल्दबाजी में डायरेक्टर जोड़ी ने स्क्रिप्ट पर ज्यादा ध्यान नहीं दिया। इंटरवल के बाद दिलीप ताहिल और जॉनी लीवर के लंबे सीन ठूंसे हुए लगते हैं। वहीं, आदित्य का छुपछुप कर सारा पर नजर रखना और अपने खून से लव लेटर लिखना फिल्म डर की याद दिलाते हैं तो सारा को ऊंचे पहाडों के बीच बहती नदी में फेंकना 'बाजीगर' की याद दिलाते हैं। फिल्म की लंबाई इंटरवल के बाद दर्शकों के सब्र का इम्तिहान लेने लगती है। अगर फिल्म को दो घंटे में समेट दिया जाता तो यकीनन इस थ्रिलर फिल्म की रफ्तार कुछ तेज हो जाती। संगीत : बेशक फिल्म में 'पड़ोसन' और 'मोहरा' के सुपर गानों 'एक चतुर नार' और 'तू चीज बड़ी है मस्त मस्त' जैसे गानों को बदले अंदाज में भव्य सेट्स और लोकेशन पर फिल्माया गया, लेकिन यह दोनों ही गाने दर्शकों को प्रभावित नहीं कर पाते। वहीं फिल्म के सभी गानों को गजब की खूबसूरत लोकेशन पर बेहतरीन ढंग से फिल्माया गया है। क्यों देखें : जॉर्जिया की बेहतरीन गजब लोकेशन, फिल्म के दो गानों का शानदार फिल्मांकन, गजब कैमरा वर्क इस फिल्म को देखने की एक वजह है। वर्ना कहानी में बासीपन है।